
Δελτίο Τύπου 
Σε τροχιά εκκίνησης η 25η Ανάβαση Δημητσάνας – Ζυγοβιστίου
18 & 19 Ιουλίου 2026.
Έφτασαν τις 60 οι συμμετοχές 

Στην τελική ευθεία εισέρχονται οι προετοιμασίες για τη διεξαγωγή της  25η Ανάβασης Δημητσάνας – Ζυγοβιστίου στις 18 και 19 Ιουλίου, ενός αθλητικού θεσμού που αποτελεί σημείο αναφοράς για τον ελληνικό μηχανοκίνητο αθλητισμό. 
Το κορυφαίο αθλητικό γεγονός της Γορτυνίας θα πραγματοποιηθεί το διήμερο Ιουλίου προσελκύοντας πλήθος αγωνιζομένων και θεατών στην ιστορική περιοχή. Οι συμμετοχές έχουν φτάσει τις 60!
Η διοργάνωση τελεί υπό την ευθύνη του Αθλητικού Σωματείου Start Line, με τη διαρκή υποστήριξη και υπό την αιγίδα του Δήμου Γορτυνίας, επισφραγίζοντας μια επιτυχημένη πορεία δεκαετιών.
Η διαδρομή που συνδέει τη Δημητσάνα με το Ζυγοβίστι διακρίνεται για τον υψηλό βαθμό τεχνικής δυσκολίας και το απαράμιλλο φυσικό κάλλος. Σε μια απόσταση 2,7 χιλιομέτρων, οι οδηγοί καλούνται να ανταποκριθούν στις απαιτήσεις ενός ορεινού ανάγλυφου που συνδυάζει στρατηγικές στροφές και ταχύτητα, μέσα σε ένα περιβάλλον σπάνιας ομορφιάς στην καρδιά της αρκαδικής γης.
Σύμφωνα με το επίσημο πρόγραμμα:
Το Σάββατο 18 Ιουλίου: Θα διεξαχθούν οι χρονομετρημένες δοκιμές στις 12:00, όπου οι συμμετέχοντες θα έχουν την ευκαιρία να οριστικοποιήσουν τις ρυθμίσεις των οχημάτων τους.
Την Κυριακή 19 Ιουλίου: Η εκκίνηση του αγώνα θα δοθεί στις 11:30. Το αγωνιστικό μέρος περιλαμβάνει δύο σκέλη, αναδεικνύοντας τον νικητή μέσα από τη συνολική επίδοση στην απαιτητική ανάβαση.
Απονομές: Η τελετή λήξης και η απονομή των επάθλων θα πραγματοποιηθούν στην Πλατεία Δημητσάνας την Κυριακή στις 16:30. 
Ο Δήμαρχος Γορτυνίας, Ευστάθιος Κούλης επισημαίνει με το μήνυμά του στο έντυπο φυλλάδιο της διοργάνωσης:
 «Αγαπητές φίλες και αγαπητοί φίλοι του μηχανοκίνητου αθλητισμού,
Η 25η Ανάβαση Δημητσάνα – Ζιγοβίστι δεν είναι απλώς ένας αγώνας στο καλεντάρι. Είναι θεσμός. Είναι παλμός. Είναι η στιγμή που κατεβαίνει η σημαία εκκίνησης, ανεβαίνουν οι στροφές και οι μηχανές παίρνουν μπροστά με το «γκάζι στο φούλ»  για μια ξεχωριστή ανάβαση στη Γορτυνία.
Στη διαδρομή μας, κάθε στροφή σε δοκιμάζει, κάθε ευθεία σε προκαλεί, κάθε μέτρο σε φέρνει πιο κοντά στην κορυφή, μέσα σε ένα τοπίο μοναδικής ομορφιάς, που συνδυάζει την αδρεναλίνη με τη μαγεία του βουνού. 
Η Δημητσάνα δεν φιλοξενεί απλώς μια διοργάνωση.
Την αγκαλιάζει. 
Οι άνθρωποί μας, οι επαγγελματίες, οι εθελοντές, όλη η τοπική κοινωνία, περιμένουμε οδηγούς, ομάδες και θεατές με ανοιχτές αγκαλιές και το χαμόγελο… στο τέρμα. 
Γιατί για εμάς, η επιτυχία δεν μετριέται μόνο σε χρόνους, αλλά σε στιγμές, σε εικόνες, σε φιλίες που γεννιούνται στα paddock και στις κερκίδες της φύσης.
Δουλεύουμε με απόλυτο συντονισμό και εξαιρετική συνεργασία με τον σύλλογο Star Line και τον Πρόεδρο του, κο Δημήτρη Χιωτίδη ώστε ο αγώνας να παραμένει κάθε χρόνο στην pole position των διοργανώσεων.
Οδηγοί, δαμάστε τη διαδρομή. 
Θεατές, ζήστε την ένταση.
Σας περιμένουμε όλους στη γραμμή εκκίνησης!», καταλήγει ο  Δήμαρχος Γορτυνίας.
Ο Δήμος Γορτυνίας σας καλεί, λοιπόν, να βάλετε μπροστά τις μηχανές, να κουμπώσετε ζώνες και να ζήσετε μαζί μας μια ανάβαση που συνδυάζει τεχνική πρόκληση, φυσική ομορφιά και γνήσια φιλοξενία. 
Είτε αγωνίζεστε για το βάθρο είτε έρχεστε για να απολαύσετε το θέαμα, η Γορτυνία είναι έτοιμη να σας υποδεχθεί… στο φουλ των δυνατοτήτων της.
Ραντεβού στη γραμμή εκκίνησης.
Εκ του Δήμου Γορτυνίας

